CINNEADH CUR CHUN FEIDHME (AE) 2022/1029 ÓN gCOIMISIÚN

an 28 Meitheamh 2022

lena leasaítear Cinneadh Cur Chun Feidhme (AE) 2019/919 a mhéid a bhaineann le caighdeáin chomhchuibhithe maidir le príomhshonraí i ndáil le hárthaí beaga, córais tiomána gáis peitriliam leachtaithe do bháid, luaimh agus árthaí uisce eile, agus cinneadh na huasrátála cumhachta tiomána- agus an luas ionramhála á úsáid i ndáil le hárthaí a bhfuil fad a gcabhlach idir 8 m agus 24 m

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) Uimh. 1025/2012 ó Pharlaimint na hEorpa agus ón gComhairle an 25 Deireadh Fómhair 2012 maidir le caighdeánú Eorpach, lena leasaítear Treoir 89/686/CEE agus Treoir 93/15/CEE ón gComhairle agus Treoracha 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE agus 2009/105/CE ó Pharlaimint na hEorpa agus ón gComhairle agus lena n-aisghairtear Cinneadh 87/95/CEE ón gComhairle agus Cinneadh Uimh. 1673/2006/CE ó Pharlaimint na hEorpa agus ón gComhairle (1), agus go háirithe Airteagal 10(6) de,

De bharr an mhéid seo a leanas:

(1) I gcomhréir le hAirteagal 14 de Threoir 2013/53/AE ó Pharlaimint na hEorpa agus ón gComhairle (2), táirgí atá i gcomhréir le caighdeáin chomhchuibhithe nó le codanna de chaighdeáin chomhchuibhithe, caighdeáin ar foilsíodh na tagairtí dóibh in Iris Oifigiúil an Aontais Eorpaigh, glactar leis gur táirgí iad atá i gcomhréir leis na ceanglais a chumhdaítear leis na caighdeáin sin nó na codanna sin díobh, ceanglais a leagtar amach in Airteagal 4(1) de Threoir 2013/53/AE agus in Iarscríbhinn I a ghabhann leis an Treoir sin.

(2) Le Cinneadh Cur Chun Feidhme C(2015) 8736 (3), rinne an Coimisiún iarraidh ar an gCoiste Eorpach um Chaighdeánú (CEN) agus ar Choiste Eorpach na gCaighdeán Leictriteicniúil (Cenelec) caighdeáin chomhchuibhithe a dhréachtú agus athbhreithniú chun tacú le Treoir 2013/53/AE lena dtugtar aghaidh ar na buncheanglais níos déine a leagtar amach in Airteagal 4(1) de Threoir 2013/53/AE agus in Iarscríbhinn I a ghabhann leis an Treoir sin, i gcomparáid le Treoir 94/25/CE ó Pharlaimint na hEorpa agus ón gComhairle, treoir a aisghaireadh (4).

(3) Le Cinneadh Cur Chun Feidhme C(2015) 8736 iarradh ar CEN agus Cenelec caighdeáin a athbhreithniú freisin, caighdeáin ar foilsíodh na tagairtí dóibh le Teachtaireacht 2015/C 087/01 ón gCoimisiún (5).

(4) Ar bhonn na hiarrata a leagtar amach i gCinneadh Cur Chun Feidhme C(2015) 8736, rinne CEN athbhreithniú ar chaighdeán comhchuibhithe EN ISO 8666:2018 maidir le príomhshonraí i ndáil le hárthaí beaga, caighdeán a gcuimsítear an tagairt dó in Iarscríbhinn I a ghabhann le Cinneadh Cur Chun Feidhme (AE) 2019/919 ón gCoimisiún (6). Is é an toradh a bhí air sin gur glacadh caighdeán comhchuibhithe EN ISO 8666:2020 agus an leasú a rinneadh air, EN ISO 8666:2020/A11:2021, maidir leis na sainmhínithe ar na príomhthoisí agus na sonraí gaolmhara, na sonraíochtaí maise agus na dálaí luchtaithe i ndáil le hárthaí beaga.

(5) Ar bhonn na hiarrata a leagtar amach i gCinneadh Cinneadh Cur Chun Feidhme C(2015) 8736, rinne CEN athbhreithniú ar chaighdeán comhchuibhithe EN 15609:2012 maidir le ceanglais suiteála i ndáil le córais tiomána gáis peitriliam leachtaithe do bháid, luaimh agus árthaí eile, caighdeán a foilsíodh le Teachtaireacht 2015/C 087/01 ón gCoimisiún. Is é an toradh a bhí air sin gur glacadh caighdeán comhchuibhithe EN 15609:2021.

(6) Ar bhonn na hiarrata a leagtar amach i gCinneadh Cinneadh Cur Chun Feidhme C(2015) 8736, dhréachtaigh CEN freisin caighdeán comhchuibhithe EN ISO 11592-2:2021 maidir le cinneadh na huasrátála cumhachta tiomána agus an luas ionramhála á úsáid i ndáil le hárthaí a bhfuil fad a gcabhlach idir 8 m agus 24 m.

(7) Rinne an Coimisiún measúnú i gcomhar le CEN féachaint an gcomhlíonann na caighdeáin chomhchuibhithe sin an iarraidh a leagtar amach i gCinneadh Cur Chun Feidhme C(2015) 8736.

(8) Comhlíonann caighdeáin EN 15609:2021, EN ISO 11592-2:2021 agus EN ISO 8666:2020 arna leasú le EN ISO 8666:2020/A11:2021 na ceanglais is aidhm dóibh a chumhdach, ceanglais a leagtar amach in Airteagal 4(1) de Threoir 2013/53/AE, agus i gCuid A d’Iarscríbhinn I a ghabhann leis an Treoir sin. Dá bhrí sin, is iomchuí na tagairtí do na caighdeán sin a fhoilsiú in Iris Oifigiúil an Aontais Eorpaigh.

(9) Tá caighdeán EN 15609:2021 le cur in ionad chaighdeán EN 15609:2012. Tá EN ISO 8666:2020 arna leasú le caighdeán EN ISO 8666:2020/A11:2021 le cur in ionad chaighdeán EN ISO 8666:2018.

(10) Dá bhrí sin, na tagairtí do chaighdeáin chomhchuibhithe EN 15609:2012 agus EN ISO 8666:2018, is tagairtí iad is gá a tharraingt siar ó Iris Oifigiúil an Aontais Eorpaigh.

(11) Ionas go mbeidh a ndóthain ama ag na monaróirí a dtáirgí a chur in oiriúint do leaganacha athbhreithnithe agus leasaithe chaighdeáin chomhchuibhithe EN 15609:2012 agus EN ISO 8666:2018, is gá tarraingt siar na dtagairtí do na caighdeáin sin a chur ar athló.

(12) In Iarscríbhinn I a ghabhann le Cinneadh Cur Chun Feidhme (AE) 2019/919, liostaítear tagairtí na gcaighdeán comhchuibhithe arna ndréachtú chun tacú le Treoir 2013/53/AE. Ba cheart na tagairtí do chaighdeáin chomhchuibhithe EN ISO 15609:2021, EN ISO 8666:2020 agus an leasú a rinneadh air, EN ISO 8666:2020/A11:2021, agus EN ISO 11592-2:2021 a chuimsiú san Iarscríbhinn sin. Is iomchuí freisin an tagairt do chaighdeán comhchuibhithe EN ISO 8666:2018 a scrios ó Iarscríbhinn I a ghabhann le Cinneadh Cur Chun Feidhme (AE) 2019/919.

(13) In Iarscríbhinn II a ghabhann le Cinneadh Cur Chun Feidhme (AE) 2019/919, liostaítear na tagairtí do na caighdeáin chomhchuibhithe a dréachtaíodh chun tacú le Treoir 2013/53/AE ar tarraingíodh siar iad as sraith C d’Iris Oifigiúil an Aontais Eorpaigh. Ba cheart na tagairtí do chaighdeán comhchuibhithe EN 15609:2012 a chuimsiú san Iarscríbhinn sin.

(14) Ba cheart, dá bhrí sin, Cinneadh Cur Chun Feidhme (AE) 2019/919 a leasú dá réir sin.

(15) Ón dáta a fhoilsítear an tagairt do chaighdeán comhchuibhithe in Iris Oifigiúil an Aontais Eorpaigh, is rud é comhlíonadh an chaighdeáin sin a fhágann go nglactar leis go bhfuil comhréir ann leis na buncheanglais chomhfhreagracha a leagtar amach i reachtaíocht chomhchuibhithe an Aontais. Dá bhrí sin, ba cheart an Cinneadh seo a theacht i bhfeidhm lá a fhoilsithe,

TAR ÉIS AN CINNEADH SEO A GHLACADH:

Airteagal 1 Leasaítear Cinneadh Cur Chun Feidhme (AE) 2019/919 mar a leanas: (1) Leasaítear Iarscríbhinn I i gcomhréir le hIarscríbhinn I a ghabhann leis an gCinneadh seo; (2) Leasaítear Iarscríbhinn II i gcomhréir le hIarscríbhinn II a ghabhann leis an gCinneadh seo.

Airteagal 2 Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh. Beidh feidhm ag Pointe (1) d’Iarscríbhinn I ón 29 Nollaig 2023.

Arna dhéanamh sa Bhruiséil, 28 Meitheamh 2022. Thar ceann an Choimisiúin An tUachtarán Ursula VON DER LEYEN

(1) IO L 316, 14.11.2012, lch. 12.

(2) Treoir 2013/53/AE ó Pharlaimint na hEorpa agus ón gComhairle an 20 Samhain 2013 maidir le hárthaí áineasa agus árthaí uisce pearsanta agus lena n-aisghairtear Treoir 94/25/CE (IO L 354, 28.12.2013, lch. 90).

(3) Cinneadh Cur Chun Feidhme C(2015) 8736 ón gCoimisiún an 15 Nollaig 2015 maidir le hiarraidh um chaighdeánú ar an gCoiste Eorpach um Chaighdeánú agus ar Choiste Eorpach na gCaighdeán Leictriteicniúil a mhéid a bhaineann le hárthaí áineasa agus árthaí uisce pearsanta chun tacú le Treoir 2013/53/AE ó Pharlaimint na hEorpa agus ón gComhairle an 20 Samhain 2013 maidir le hárthaí áineasa agus árthaí uisce pearsanta agus lena n-aisghairtear Treoir 94/25/CE.

(4) Treoir 94/25/CE ó Pharlaimint na hEorpa agus ón gComhairle an 16 Meitheamh 1994 maidir le comhfhogasú dhlíthe, rialacháin agus fhorálacha riaracháin na mBallstát a bhaineann le hárthaí áineasa (IO L 164, 30.6.1994, lch. 15).

(5) Teachtaireacht ón gCoimisiún faoi chuimsiú chur chun feidhme Threoir 94/25/CE ó Pharlaimint na hEorpa agus ón gComhairle an 16 Meitheamh 1994 maidir le comhfhogasú dhlíthe, rialacháin agus fhorálacha riaracháin na mBallstát a bhaineann le hárthaí áineasa (Foilsiú teideal caighdeán comhchuibhithe agus tagairtí do chaighdeáin chomhchuibhithe faoi reachtaíocht chomhchuibhithe an Aontais) (IO C 87, 13.3.2015, lch. 1).

(6) Cinneadh Cur Chun Feidhme (AE) 2019/919 ón gCoimisiún an 4 Meitheamh 2019 maidir le caighdeáin chomhchuibhithe le haghaidh árthaí áineasa agus árthaí uisce pearsanta a dréachtaíodh chun tacú le Treoir 2013/53/AE ó Pharlaimint na hEorpa agus ón gComhairle (IO L 146, 5.6.2019, lch. 106).